בשנת 1914, עם פרוץ מלחמת העולם הראשונה, הצטרף האריס לצבא רודזיה, כחצוצרן, ושירת בדרום אפריקה, בה פרצה באותה העת מרידת מאריץ, ובמושבה הגרמנית דרום-מערב אפריקה הגרמנית (כיום נמיביה). ב-1915, לאחר תום המערכה בדרום-מערב אפריקה במלחמת העולם הראשונה, חזר האריס לבריטניה והצטרף ל"יחידות התעופה המלכותיות" (Royal Flying Corps), הוסמך כטייס קרב ושירת כטייס מצטיין בהגנת בריטניה. משנת 1917 שירת בצרפת, בה הגיע לדרגת מפקד טייסת. לזכותו נזקפו הפלות של 5 מטוסי אויב.